ברבו נמציאנו

בֵּרבּו נֶמציאנו (ברומנית: Barbu Nemţeanu; בשמו בלידה: בנימין דויטש; 1887 – 30 במאי 1919) היה משורר, הומוריסטן, עיתונאי ומתרגם יהודי רומני, נציג של הזרם המודרניסטי בתוך התנועה הסימבוליסטית הרומנית.
חי חלק רב משנות חייו בעיר גאלאץ, שהביאה לו השראה שירית, אולם החיים הפרובינציאליים בה (Galaţi, oraş cumplit de negustori" - "גאלאץ, עיר איומה של סוחרים" כפי שתיאר אותה באחד משיריו) עוררו בו מרדנות אינטלקטואולית.
נמציאנו התיתם בגיל מוקדם ועזב את בית הספר, לקה בשחפת והתקשה למצוא פרנסה, אבל היה בטוח בכישרונו כמשורר. אצלו הסימבוליזם היה משולב בהשקפה סוציאליסטית וכן בהערצה לתרבות הרומנית, שאפשרה לו לפרסם בשמות-עט אפילו בכתבי עט מסורתיים-אנטישמיים כמו "Neamul Românesc" (האומה הרומנית). נמציאנו נמנה עם משתתפי החוג הספרותי Convorbiri Critice (שיחות בקורתיות) והתיידד עם ראש החוג, מבקר הספרות מיכאי דרגומירסקו.
הוא היה מתרגם פורה של ספרות קלאסית ורומנטית גרמנית, צרפתית ויידיש.
תרגם לרומנית מיצירות שארל בודלר, טריסטן קלנגסור ואוסקר ויילד.
על אף קשייו הכלכליים שהלכו וגברו, על סף פשיטת רגל, ואשפוזיו החוזרים, המשיך לכתוב. כתב בין היתר גם אלגיות על החיים בבתי ההבראה לחולי שחפת. בסיועם של ידידיו, שרד את מלחמת העולם הראשונה אך מת חודשים ספורים אחרי חתימת הסכם שביתת הנשק בנובמבר ואחרי ניתוח בראות.
בשלבו הסופי, הסימבוליזם שלו עבר שינוי בכיוון נסיוני. כתביו פורסמו בכתבי עת נפוצים כמו "פלקרה" (Flacăra). נקלע למרכזו של פולמוס ספרותי כשנתקף על ידי הסופר הקלסיציסטי דויליו זמפירסקו ועל ידי שני מודרניסטים יותר רדיקליים שמתחו עליו בקורת לעגנית.

 ביוגרפיה 
נמציאנו נולד ב-1887 בשם Benjamin Deutsch (בנימין דויטש), במשפחה יהודית בגאלאץ או לפי מקורות אחרים מדרום לה, ביישוב קלראש.
הוריו יעקב דויטש, מורה בבית הספר היהודי של גאלאץ וסנינה, גם היא מורה.
המוציא לאור ה. פישר-גאלאץ שהיה ידיד קרוב של המשורר, תיאר אותו כ"נמוך וחיוור" ו"בעל תורשה מתסכלת של אב שתיין"

נמציאנו גדל בגאלאץ. אביו מת כשהוא היה בן 10, לכן נאלץ לעבוד מגיל צעיר בכל מיני עיסוקים פקידותיים או בעיתון.
ראשית פרסומו היה בכתב העת של גאלאץ, Înainte ("אֶנאַינְטֶה" = קדימה) שהפך בהמשך ל"Galații Noi" ("גאלאץ החדשה"). ב-1904 פרסם שירים ומאמרים בכתבי עת רומנים רבים תחת שם העט Luca Zimbru (לוקה זימברו) ובכתבי עת יהודים תחת השם "אשכנזי". ב-1908 הופיע בגאלאץ, תחת הנהלתו, כתב העת הספרותי Pagini libere (עמודים חופשיים).

נמציאנו תרגם שירה ופרוזה, יצירות של ויקטור הוגו, גתה, לסינג, טורגנייב, ניקולאוס לנאו, טולסטוי, פאול הייזה, אליעזר שטיינברג, יעקב גרופר ועוד. בעיתונות היהודית תרגם שירה תחת שם העט "ב. אשכנזי".

נמציאנו מת ממחלת השחפת.

בנובמבר 1941 פורסמו ברחבי רומניה, שתי כרזות, מטעם השלטונות, שנשאו את הכותרת "Scriitori evrei" (סופרים יהודים). בכרזות פורסמה רשימת 42 שמות של סופרים בשפה הרומנית, שמות המקור (עבור אותם סופרים שהשתמשו בשם עט או שהחליפו את שמם) שלהם, שמות הוריהם ומקום לידתם הספרים מפרי עטם שראו אור. הכרזות הודיעו על איסור מכירת ספרי הסופרים היהודים בחנויות (פרט לחנויות של יהודים) והצגתם או השאלתם בספריות למיניהן ובמוסדות אחרים. ברבו נמציאנו, שנפטר יותר מעשרים שנה לפני כן, נכלל ברשימה.

 מיצירותיו 
 1910, "Poezii alese" (שירים נבחרים).
 1915, "Stropi de soare" (טיפות שמש). מהדורה נוספת הודפסה ב-1917.
 "Divagaţii în hamac;O călătorie în lumea albinilor" (דיגרסיות בערסל; נסיעה בעולם הדבורים).

 ראו גם 
 סופרים יהודים שיצירותיהם נאסרו לפרסום ברומניה תחת משטר אנטונסקו

 לקריאה נוספת 
 "היהודים מרומניה", הוצאת HASEFER, בוקרשט, 2008.
E. Lovinescu, Istoria Literaturii Române Contemporane, 3 1927, 223–5;
(אאוג'ן לובינסקו - תולדות הספרות הרומנית העכשווית)
G. Călinescu, Istoria Literaturii Române… 1941 630–1.
(ג'ורג'ה קלינסקו - תולדות הספרות הרומנית)

קישורים חיצוניים

Abraham Feller art. Barbu Nemteanu pe situl Encyclopedia

הערות שוליים

קטגוריה:משוררים יהודים רומנים
קטגוריה:הומוריסטנים יהודים
קטגוריה:מתרגמים יהודים
קטגוריה:מתרגמים רומנים
קטגוריה:מתרגמים מצרפתית
קטגוריה:מתרגמים מגרמנית
קטגוריה:מתרגמים מיידיש
קטגוריה:עיתונאים יהודים
קטגוריה:עיתונאים רומנים
קטגוריה:סופרים רומנים הידועים בשם עט
קטגוריה:בני ערובה יהודים ברומניה
קטגוריה:סופרים יהודים רומנים
קטגוריה:רומנים שנפטרו משחפת
קטגוריה:ילידי 1887
קטגוריה:רומנים שנפטרו ב-1919